Somaliga yordam qirqilmasin, deydi Kongress a'zolari
Oq uy Somali va unga qo'shni davlatlarga yordamni qirqmoqchi. Ocharchilik hukmron bu mintaqaga ko'makni kesish vijdonsizlik bo'ladi, deya bong urmoqda Kongress a'zolari.
Somalidan minglab qochqin yashovchi Minnesota shtatidan saylangan respublikachi Tom Emmer fikricha, Tramp tashqi insonparvarlik yordami uchun ajratiladigan mablag'ning 30 foizdan ziyodini qirqishga bel bog'lagani fojiadir. Terrorizm va qashshoqlik iskanjasidagi hududlarga yordam berish o'zini global lider deb biladigan Amerika uchun asosiy vazifa, deydi kongressmen Emmer. Somali al-Shabab terror guruhining makonidir. Minnesota shtatidan demokrat senator Eymi Klobukar ham shu fikrda. Qurg'oqchilik, jinoyatchilik, qashshoqlik va terrorizm keng tarqalgan mamlakat aholisiga madad bermaslik AQShga xos ish emas, deydi senator. “Yurtimizda Somalidan minglab muhojir yashaydi. Ular bizning bir qismimiz. Yaqinlari vatanda azob chekayotgan bu xalqqa yordamlashmasak, vijdonsizlik bo'ladi", - deydi Klobukar. Somali Moliya vaziri Abdurahmon Dualle Beyliy deydiki, uning mamlakati misli ko'rilmagan qurg'oqchilik bilan yuzlashmoqda. Ko'mak zarur, deydi u. 2011-yildagi qurg'oqchilikda 260 mingga yaqin somalilik nobud bo'lgan. Mamlakatning katta qismida ocharchilik hukmron. Somali hukumati vaziyat bundan ham og'irlashishi mumkin deya ogohlantirmoqda. Uning bildirishicha, xorijiy yordam tufayli minglab aholi ocharchilikdan qutqarildi.